《赋得月过楼台桂子清得清字 》
清代·王均元

月下楼台迥，氤氲一气清。蟾光方转过，桂树已敷荣。

近水应先得，成林许直生。淡香浮画槛，斜影映丹楹。

玉宇三千净，云梯十二横。天高寒有色，露冷湿无声。

笛外人长倚，空中镜最明。欣逢攀折候，御苑快驰名。

作者简介：王均元，清打猫南堡（今嘉义县民雄乡）人。同治十二年（1873）举人 。